આનંદ રોડ પરના રેડીમેડ ગાર્મે‍ન્ટના વેપારી લલિત કંવરજાનીએ ‘મિડ-ડે’ને જણાવ્યું હતું કે ‘અમારી રેડીમેડ ગાર્મે‍ન્ટની શૉપ નીલકંઠ અપૅરલ્સનું સંચાલન કરતા મારા મોટા ભાઈ પ્રદીપનો ફોન આવ્યો કે કૅશ કેટલી પડી છે. તેમના ઘરમાં ફર્નિચરનું કામ ચાલુ હોવાથી કારીગરોને પેમેન્ટ કરવાનું હતું. પ્રદીપભાઈની શૉપની સામે જ મારી ડિફરન્ટ ક્લોધિંગ પ્રાઇવેટ લિમિટેડ નામની રેડીમેડ ગાર્મે‍ન્ટની શૉપ છે અને અમે સંયુક્ત રીતે ભાઈઓ વેપાર કરીએ છીએ. મેં સોમવારે રાતે ૨૦૦૦ રૂપિયાની નોટનાં પાંચ બડલ આપ્યાં હતાં. તેઓ દરરોજની જેમ કાંદિવલી (ઈસ્ટ)માં ઠાકુર કૉમ્પ્લેક્સમાં તેમના ઘરે જઈ રહ્યા હતા. પ્રદીપભાઈ શૉપમાંથી રોડસાઇડમાં અમારા ગોડાઉન પાસે પાર્ક કરેલી કારમાં બેસવા જઈ રહ્યા હતા. ડ્રાઇવર કારને લઈને આવે એની રાહ જોઈને આશરે રાતે આઠ વાગ્યે તેઓ કૅશ પ્લાસ્ટિકની બૅગમાં રાખીને છાતીસરસી રાખીને ન્યુ ઈરા ટૉકીઝ પાસે ડિવાઇડર પાસે ઊભા હતા. તેમની આસપાસ એ જ સમયે આશરે ૨૮થી ૩૦ વર્ષની ઉંમરના સાડાપાંચ ફુટ હાઇટ ધરાવતા બે જણ ઊભા રહી ગયા હતા અને લાગ જોઈને કૅશ ભરેલી બૅગ ઝૂંટવી લીધી હતી. મોટા ભાઈ પ્રદીપ કંવરજાની ડાયાબિટીઝના દરદી છે અને આ ઓચિંતી તરાપથી અવાક બની ગયા હતા. તેઓ કંઈ સમજે એ પહેલાં લૂંટારાઓ નાસી ગયા હતા. આ ઘટના વિશે અમે મલાડ પોલીસ-સ્ટેશનમાં ફરિયાદ નોંધાવી છે.’